দেশ বিভাগের বেশ কয়েক বছর পর ১৯৫১ সালে আমি নোয়াখলী জেলার সদর দপ্তর মাইজদী কোর্টের বাসায় থাকা শুরু করি। মা তখনো শহরে আসেননি, আমাদের গ্রামের বাড়িতে থাকেন। এখানে এসে আমি হরিনারায়ণপুর হাই স্কুলে ভর্তি হই, আমাদের বাসা ছিল লইয়ার্স কলোনিতে। এ পাড়ায় মাত্র দু-তিনটি হিন্দু পরিবার ছিল। এর মধ্যে একজনের ছিল কাছারিঘর। একটি পরিবারের প্রধান ছিলেন আইনজীবী। বাকি পরিবারটি ছিল নিতান্তই নিম্নবিত্ত, মনে হয় অন্য কারো বরাদ্দ করা প্লটে ঘর বানিয়ে বসবাস করছিল। আমাদের স্কুলের পাশে ছিল সম্ভ্রান্ত হিন্দু পরিবারের বসবাস। পাড়ার নাম ছিল ‘গুপ্তাংক’। পাশাপাশি আরো দুটি স্কুল ছিল। নাম কল্যাণ হাই স্কুল ও বঙ্গ বিদ্যালয়। হরিনারায়ণপুর হাই স্কুলের প্রধান শিক্ষক ছিলেন হালিম সাহেব, তবে এখানে বেশ কয়েকজন হিন্দু শিক্ষক ছিলেন। কল্যাণ স্কুলের প্রধান শিক্ষক ছিলেন প্রফুল্ল কুমার ভট্ট, যাঁকে শহরের লোকজন পি কে ভট্ট হিসেবে জানত। এ স্কুলের বেশির ভাগ শিক্ষক ছিলেন হিন্দু ধর্মাবলম্বী। তাঁরা প্রায় সবাই শহরের অভিজাত শ্রেণির লোক। শিক্ষক হিসেবেও তাঁদের বেশ নাম-সুনাম ছিল। চলনে-বলনে তাঁরা ছিলেন বেশ পরিপাটি। শুনেছি, তাঁদের দু-একজন স্বদেশি আন্দোলনের নেতা ছিলেন। গুপ্তাংকে কয়েকজন আইনজীবী বাস করতেন। তাঁদেরও বেশ নামডাক ছিল।